钦定古今图书集成/明伦汇编/皇极典/第003卷 > 《群玉殿赐宴》〈并序〉宋·蔡襄
## 钦定古今图书集成/明伦汇编/皇极典/第003卷 > 《群玉殿赐宴》〈并序〉宋·蔡襄

《臣蒙恩宣召，再至龙图阁观书，群玉殿曲宴》。伏以数千年间，无此盛事。臣忝职翰墨，荣遇非常。谨赋拙诗一首，备载本末，上干圣览。无任战越之至。

治道承炎历，皇基亘万年。深仁涵海岳，至德著坤乾。
文物归元首，臣邻悉巨贤。《蓼萧》思及下，奕叶力追先。
昕色方群进，胪音忽四传。衣冠纷杂遝，台殿郁蝉蜎。
宝字藏三圣，瑶图秘九天。荣河祥气彻，昭汉晓光旋。
磊砢珠玑在，峥嵘岁月迁。家声终卓越，上意益恭虔。
书观开铺首，宸毫落彩笺。烟云初不定，鸾凤互相鲜。
拜赐兼金重，珍藏尺璧全。人人皆自得，事事独超前。
睿藻敦风教，冥搜出化权。来从玉山府，远过《柏梁》篇。
回驭临高馆，推恩锡广筵。迷魂游帝所，休应动星躔。
申命严樽俎，新章被管弦。千龄叨际会，旷古绝夤缘。
大施难论报，精神第祝延。惟应歌盛美，药石可磨镌。